Eilne kolmekuningapäev oli viimane päev kui seaduse järgi tohtis Eestis jõulukuuske veel toas hoida. Alates tänasest hakkab Päästeamet tegema pistelist kontrolli üle terve Eesti, et tabada seaduserikkujad.
„Jõulukuusk ehtis väga paljude eestimaalaste kodusid juba enne jõulegi ja tõi rõõmu ka aastavahetusel. Kuid iga ilus asi saab kord ka otsa ja eile sai seaduse järgi kuuse toas hoidmise aeg täis. Ehk siis eile, pühapäeval pidid kuused ka õue prügikasti kõrvale või linnade ülesseatud kuusekogumiskohtadesse jõudma,“ märkis Päästeameti esindaja Peeter Salundi.
Nädal antakse veel armu
„Ütleme kohe ära, et mingit lauskuusekontrolli ei tule – pigem jätkab Päästeamet oma pistelisi külaskäike inimeste kodudesse, et kontrollida suitsu – ja vinguandurite töökorda. Selle kontrolli käigus vaadatakse kohe ka üle, et ega kellelgi kuusk välja viimata pole. Trahvi sel nädalal veel ei tehta kuuse eest, küll aga vormistatakse hoiatus,“ märkis Salundi.
„Alates järgmisest nädalast kui kuuseüleminekuaeg läbi saab, on Päästeametil õigus juba ka trahvi teha kui kuusk on ikka toas ja selle trahvi suurus võib küündida isegi kuni 200 euroni per kuusk,“ sõnas ta.
Kuused vii ära õigesse kohta
„Teatavasti on kuused biolagunevad jäätmed, mis tuleb sorteerida biojäätmetele mõeldud konteinerisse, mitte jätta prügikastide kõrvale vedelema. Kuna kuused on enamasti biojäätmete kasti jaoks liiga suured, siis on üks paremaid võimalusi viia kuused jäätmejaama või tulefestivalile.“
Eile oli kolmekuningapäev, mis enamikus Euroopa maades ja ka Eestis tähistab rahvakalendri järgi jõuluaja lõppu ning on õige päev kuuse toast välja viimiseks. Tavaliselt viidi jõulukuused just sel päeval toast välja, linnades koguti nad kokku ja viidi metsa. Euroopas oli tavaks sel päeval jõulukuused pidulikult põletada ja viimastel kümnenditel on suuremates Eesti linnadeski nii tehtud.
Hea lugeja – anna loo all märku, kas Sinul on kuusk veel kodus? Kui on, siis pane juurde kohe ka aadress, et Päästeamet saaks külla tulla kontrollima.